**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.10.2019, ora 08.00 – 19.10.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 19.10.2019, ora 07.00**

**RÂURI**

**Debitele au fost în general staționare.**

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe Mara, Tur, Nera, Cerna, Jijia, Bârlad, unii afluenţi ai Someșului (Sălăuța, Lonea, Fizeș, Lăpuş), ai Mureșului (Comlod, Iara, Vișa, Domald, Secaș, Sebeș, Ampoi, Strei, Râul Mare, Râul Galben) şi Oltului mijlociu și inferior (Breaza, Hârtibaciu, Cungrișoara, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare**.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 18.10.2019 – 19.10.2019 a fost staţionar, având valoarea de 2700 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în scădere pe sectorul Gruia - Calafat și în creștere pe sectorul Bechet – Tulcea.

Debitul la intrarea în ţară (secţiunea Baziaş) va fi staţionar (2700 m3/s).

În aval de Porţile de Fier, debitele vor fi în scădere pe sectorul Gruia – Tr.Măgurele și în creştere pe sectorul Zimnicea – Tulcea.

**2.** **Situația meteorologică în intervalul 18.10.2019, ora 09.00 – 19.10.2019, ora 06.00**

**ÎN ŢARĂ**

**Vremea a fost predominant frumoasă,** iar în orele amiezii mai caldă decât în mod obișnuit la această dată, chiar deosebit de caldă îndeosebi în vest, centru și în nord. Cerul a fost variabil pe parcursul zilei în zona Munților Apuseni, în vestul Carpaților Meridionali și în nordul Carpaților Orientali, iar în restul teritoriului și al timpului a fost mai mult senin, exceptând în prima parte a intervalului și din nou noaptea, zonele joase de relief, local din est și sud-est, și areale restrânse din centru, unde a fost nebulozitate joasă stratiformă și ceață, asociată cu totul izolat și trecător cu burniță.Vântul a suflat slab și moderat. Temperaturile maxime au fost cuprinse între 14 grade la Mahmudia și Gorgova și 27 de grade la Gurahonț, Vărădia de Mureș, Lugoj, Bozovici și Moldova Nouă, iar la ora 06.00, valorile termice se încadrau între -1 grad la Miercurea Ciuc și 17 grade la Șiria.

**NOTĂ:** *de ieri de la ora 06.00 au fost în vigoare 15 atenționări cod galben pentru fenomene meteorologice periculoase imediate, emise după cum urmează:*

*- 5 de SRPV Bacău*

*- 4 de CNPM pentru Muntenia*

*- 4 de SRPV Constanța*

*- 1 de SRPV Sibiu*

*- 1 de SRPV Cluj.*

**LA BUCUREŞTI**

**Vremea a fost predominant frumoasă,** iar în orele amiezii s-a menținut mai caldă decât în mod obișnuit. Cerul a fost mai mult senin, exceptând primele ore ale intervalului când a fost nebulozitate joasă stratiformă, iar în zona preorășenească ceață. Vântul a suflat în general slab. Temperatura maximă a fost de 22 de grade la Afumați și Băneasa și 23 de grade la Filaret, iar la ora 06.00 se înregistrau 6 grade la Băneasa, 8 grade la Afumați și 9 grade la Filaret.

**3. Prognoza meteorologică în intervalul 19.10.2019, ora 09.00 – 20.10.2019, ora 09.00**

**ÎN ŢARĂ**

**Vremea va fi predominant frumoasă,** iar în orele amiezii se va menține mai caldă decât în mod normal, chiar deosebit de caldă îndeosebi în regiunile intracarpatice. Cerul va fi variabil, mai mult senin ziua, dar cu nebulozitate joasă stratiformă sau ceață, în primele ore ale intervalului, apoi cu o probabilitate mai mare în a doua parte a nopții, în zonele joase de relief, local din sud-est și izolat în cele din centru și foarte probabil și în cele din nord-vest. Vântul va sufla slab și moderat. Temperaturile maxime vor fi cuprinse între 17 și 28 de grade, iar cele minime între 5 și 15 grade, mai coborâte în depresiunile din estul Transilvaniei.

**LA BUCUREŞTI**

**Vremea va fi predominant frumoasă,** iar în orele amiezii se va menține cu mult mai caldă decât în mod normal. Cerul va fi mai mult senin, exceptând a doua parte a nopții, când va fi nebulozitate joasă stratiformă sau ceață. Vântul va sufla în general slab. Temperatura maximă va fi de  24....25 de grade, iar cea minimă va fi de 9...10 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Someş-Tisa, APM Bistriţa Năsăud şi GNM CJ Bistriţa Năsăud** revin cu informaţii suplimentare referitoare la poluarea accidentală din 17.10.2019, ora 8:00, cu ape de mină a pârâului Băilor, afluent de dreapta al râului Someșul Mare și a râului Someșul Mare, aval conflență cu pârâul Băilor, pe raza localităților Valea Vinului și Maieru - județul Bistrița Năsăud, ca urmare a unei avarii produse la vana si conducta de golire a decantorului radial, din staţia de epurare administrată de către SC CARTEL BAU SA.

Din Staţia de epurare de la Valea Vinului nu se mai înregistrează scurgeri de nămol cu ape impurificate portocalii, iar aspectul apei cursului de apă a revenit la normal, poluarea încetând în 18.10.2019, la ora 11.20.

Se precizează că în urma poluării nu au fost afectate folosințe de apă și nu s-a constatat mortalitate piscicolă.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate în data de 17.10.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Garda Forestieră Rm. Vâlcea informează despre producerea unui incendiu de litieră, cu autori necunoscuţi, la 17.10.2019, ora 15.15, pe raza DS Olt, OS Balş, loc. Baldovineşti, jud Olt, in zona de câmpie, pe o suprafaţă de 6,3 ha, stins la ora 18.10,** de către personal silvic 6 persoane, 10 pompieri militari, 2 Poliţişti cu mijloace de intervenţie specifice, 2 autospeciale ISU, mături nuiele, vermonel.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17-18.10.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE